To πανίσχυρο ταχύπλοο που ενέταξε στον στόλο της η Seajets | Economy 365
18:19 | 16.5.2019
To πανίσχυρο ταχύπλοο που ενέταξε στον στόλο της η Seajets
Ένα πανίσχυρο ταχύπλοο που μπορεί να αναπτύσσει με τις δύο τουρμπίνες του υπηρεσιακή ταχύτητα 45 κόμβων, ενέταξε στο στόλο της η ακτοπλοϊκή εταιρεία SEAJETS.
Πρόκειται για το WorldChampion Jet, τα εγκαίνια του οποίου πραγματοποιήθηκαν χθες στο λιμάνι του Πειραιά.
Το πλοίο τύπου καταμαράν έχει ήδη ξεκινήσει τα ταξίδια του από τις 27 Απριλίου από τον Πειραιά για τα νησιά της Σύρου, της Μυκόνου, της Νάξου και της Σαντορίνης.
«Με την ένταξη του WorldChampion Jet στον στόλο μας, η δυναμική του δικτύου της SEAJETS ενισχύεται περαιτέρω και αναβαθμίζεται σε σημαντικό βαθμό. Διαθέτει το μεγαλύτερο στόλο ταχυπλόων παγκοσμίως, με 16 ταχύπλοα, καθώς και 4 συμβατικά πλοία, εξυπηρετώντας συνολικά 29 λιμάνια και περισσότερες από 260 διασυνδέσεις στο Αιγαίο.» ανέφερε μιλώντας στην εκδήλωση ο υπεύθυνος Στρατηγικού Σχεδιασμού και Ανάπτυξης της εταιρεία κ. Μάριος Ηλιόπουλος.
Το WorldChampion Jet είναι ένα μοναδικό ταχύπλοο σκάφος υψηλότατων επιδόσεων και προδιαγραφών, το οποίο μάλιστα κατέχει και μια θέση στα παγκόσμια ρεκόρ Guinness για την ταχύτητα του. Έχει χωρητικότητα 6.400gt, μήκος 88 μέτρων, πλάτος 24 μέτρων και βύθισμα 4 μέτρων.
Εξοπλίζεται με 2 πανίσχυρες τουρμπίνες αεροπορικού τύπου General Electric LM 2500, συνολικής ισχύος 50.000 kw, αναπτύσσοντας υπηρεσιακή ταχύτητα 45 κόμβων και μέγιστη ταχύτητα 50 Κόμβων, μεταφέροντας έως και 1.300 επιβάτες.
Το πλοίο ναυπηγήθηκε στο Perth της Αυστραλίας από τα φημισμένα Austal Ships, το οποίο προκαλεί επάξια την έταιρη ναυαρχίδα της Seajets το Tera Jet, το οποίο είναι το μεγαλύτερο ταχύπλοο στον κόσμο. Εξάλλου και το WorldChampion Jet και το Tera Jet είναι μοναδικά ταχύπλοα πλοία στο είδος τους παγκοσμίως.
Μια από τις ιδιαιτερότητες και μαζί έκπληξη για τους επιβάτες του πλοίου, είναι το πρωτοποριακό του concept, για την εσωτερική του διαμόρφωση και μορφολογία!
Ο Μάριος Ηλιόπουλος, λάτρης και πρωταθλητής αγώνων στη Formula Saloon, μαζί με την ομάδα του, εμπνεύστηκαν όλο το εσωτερικό του πλοίου με στιγμιότυπα αγώνων Formula 1 και στην πιο περίοπτη θέση του σκάφους, στο κεντρικό του διώροφο αίθριο, τοποθέτησαν ένα αυθεντικό μονοθέσιο της Formula 1, το οποίο έχει τρέξει στον κορυφαίο παγκοσμίως θεσμό του μηχανοκίνητου αθλητισμού υλοποιώντας ένα μοναδικό και εντυπωσιακό αποτέλεσμα.